tttarun/llama2_hindi huggingface dataset:
हीगेल के नीतिमिमांसा संबंधी आत्मपूर्णतावाद के प्रमुख बिंदुओं को रेखांकित करें।
उत्तर :
हल करने का दृष्टिकोण:
• भूमिका
• हीगेल के नीतिमिमांसा संबंधी आत्मपूर्णतावाद के प्रमुख बिंदुओं का उल्लेख
• निष्कर्ष
हीगेल आदर्शवादी दार्शनिक है जिनका नीतिमीमांसीय सिद्धांत आत्मपूर्णतावाद कहलाता है। उनके अनुसार, जीवन का उद्देश्य आत्मसिद्धि प्राप्त करना है। स्वार्थ परमार्थ के अधीन और भावनाएँ बुद्धि के अधीन होनी चाहिये।
हीगेल का मानना है कि नैतिकता का विकास तीन अवस्थाओं में होता है-
पहली अवस्था बाह्यता की अवस्था है जो नैतिक विकास की दृष्टि से निम्न स्तर पर है। इस स्तर पर व्यक्ति दंड के भय या किसी प्रलोभन से राज्य के कानूनों तथा सामाजिक नियमों का पालन करता है। इस अवस्था में दंड विधान की उपस्थिति अनिवार्य होती है।
तर्कशीलता के कुछ विकास के बाद दूसरी अवस्था आती है जिसे हीगेल ने अंत:प्रेरित नैतिकता कहा है। इस स्थिति में व्यक्ति भय या प्रलोभन की जगह अपने अंत:करण की प्रेरणा से नैतिक आचरण करने लगता है।
यह अवस्था पहली अवस्था से बेहतर होकर भी पूर्ण नहीं है क्योंकि व्यक्ति में अभी भी व्यक्तिगत हितों के प्रति सजगता बनी रहती है।
अंतिम अवस्था पूर्ण एकीकरण की है। बुद्धि या विवेकशीलता के पर्याप्त विकास के बाद यह अवस्था आती है। इसे अवस्था में व्यक्ति का समाज व राज्य के साथ पूर्ण तादात्म्य हो जाता है और वह सामाजिक कल्याण में ही अपने कल्याण को देखने लगता है। उसके लिये यह संभव नहीं रहता कि किसी समाज विरोधी कार्य में अपना लाभ देख सके।
हीगेल की नीतिमीमांसा में राज्य का अत्यंत ऊँचा स्थान हैं वह अरस्तू की तरह राज्य को अनिवार्य रूप से नैतिक संस्था मानता है।
उसका दावा है कि राज्य में ही समस्त नैतिक तथा सामाजिक मूल्य निहित है।
गांधी जी की नीति मीमांसा पर प्रकाश डालें। गांधी जी के पंचव्रतों में अहिंसा तथा अपरिग्रह के महत्त्व को रेखांकित करें।
उत्तर :
हल करने का दृष्टिकोण:
• भूमिका
• गांधी जी की नीति मीमांसा
• अहिंसा तथा अपरिग्रह का महत्त्व
• निष्कर्ष
महात्मा गांधी नव्य वेदांती विचारधारा के प्रमुख विचारक थे, जिनका मानना था कि ईश्वर का वास कण-कण में है। अत: प्रत्येक मनुष्य में ईश्वर का वास है, मानव सेवा ही ईश्वर सेवा है। महात्मा गांधी पर सर्वाधिक प्रभाव उपनिषद दर्शन तथा गीता का है। जॉन रस्किन की ‘अनटू दि लास्ट’ का प्रभाव उनके हिंद स्वराज में देखा जा सकता है। गांधी जी ने पश्चिमी धर्मों तथा दर्शन से भी बहुत कुछ सीखा। ईसा मसीह से उन्होंने ‘करुणा’ का विचार लिया।
अहिंसा
महात्मा गांधी ने अहिंसा की निम्नलिखित विशेषताएँ बताई-
अहिंसा सिर्फ आदर्श नहीं बल्कि मानव जाति का प्राकृतिक नियम है।
अहिंसा के पूर्ण पालन के लिये ईश्वर में अटूट विश्वास जरूरी है।
अहिंसा अव्यावहारिक नहीं है बल्कि यह एकमात्र व्यावहारिक मार्ग है।
गांधी की अहिंसा जैनों की अहिंसा की तुलना में लचीली तथा व्यावहारिक है। उन्होंने खुद स्पष्ट किया है कि किन परिस्थितियों में अहिंसा के नियम का उल्लंघन किया जाना उचित है-
अगर कोई प्राणी असहनीय दर्द झेल रहा हो और उसकी मुक्ति का कोई और रास्ता न हो तो उसके जीवन को समाप्त कर देना उचित है। लेकिन ऐसा सिर्फ उस प्राणी के हित में किया जाए, किसी अन्य के हित में नहीं।
किसी प्राणी के नैतिक, आध्यात्मिक या भौतिक विकास के लिये उसे कष्ट पहुँचाना अहिंसा का उल्लंघन नहीं है।
अपरिग्रह
अपरिग्रह का साधारण अर्थ है एकत्रित न करना किंतु गांधी जी ने इसका व्यापक अर्थ लिया। गांधीजी के लिये अपरिग्रह का अर्थ है, निरंतर श्रम करते हुए ही समाज से कुछ लेना। बिना श्रम किये किसी चीज पर हक न जताना।
जीवन की अनिवार्यताओं के अलावा जो कुछ भी है उसका प्रयोग समाज हित में करना। यही ट्रस्टीशिप या न्यासिता का सिद्धांत भी है। इसका अर्थ है कि पूंजीपति से धन छीनने की आवश्यकता नहीं है बल्कि उसका हृदय परिवर्तन करना चाहिये ताकि वह समझ सके कि अपनी जरूरत भर के संसाधन खर्च करने के बाद उसे शेष सारा धन जरूरतमंद के लिये खर्च करना चाहिये।
मार्क्स तथा गांधी में इस बिंदु पर गहरा अंतर है। भौतिकवादी होने के कारण मार्क्स हृदय परिवर्तन को संभव नहीं मानते। उनका दावा है कि समानता लाने का एकमात्र तरीका अमीरों की संपत्ति छीनना और संपूर्ण संपत्ति को सामाजिक संपत्ति घोषित कर देना है।
जॉन रॉल्स की नीतिमीमांसा को मानने से किस प्रकार एक न्यायपूर्ण समाज की स्थापना संभव है। टिप्पणी करें।
उत्तर :
हल करने का दृष्टिकोण:
• भूमिका
• कथन के समर्थन में तर्क
• निष्कर्ष
जॉन रॉल्स ने अपनी पुस्तक ‘अ थ्योरी ऑफ जस्टिस’ में न्याय के सिद्धांत को प्रस्तुत किया है। रॉल्स के सिद्धांत का मुख्य बल ‘समानता की जरूरत’ पर है।
इसके लिये रॉल्स एक काल्पनिक दुनिया गढ़ते हैं जहाँ प्रत्येक व्यक्ति अपनी पहचान में भी अनभिज्ञ है। इसे रॉल्स ‘अज्ञान का पर्दा’ (Veil of Ignorance) कहते हैं। इस स्थिति में लोग अहंवादी नहीं होते तथा उनमें न्याय की भावना होती है।
रॉल्स ने कुछ सिद्धांत प्रस्तुत किये हैं जिन्हें उसी प्राथमिकता के साथ मानने पर एक न्यायपूर्ण समाज की स्थापना हो सकेगी-
सबसे वंचित वर्ग को लाभ मिले।
निष्पक्ष समानता व अवसर परिस्थितियों के तहत सभी के लिये पद तथा हैसियत प्राप्त करने के मौके खुल रहें।
रॉल्स के सिद्धांत को सार रूप में कहें तो वह एक ऐसी व्यवस्था की बात करता है जहाँ समानता का नियम लागू होता हो तथा इसका अतिव्रमण तभी किया जाता हो, जब किसी वंचित के हित संवर्द्धन हेतु ऐसा करना अनिवार्य हो।
भारतीय संविधान सामाजिक न्याय की जिस पद्धति को स्वीकार करता है वह रॉल्स के सिद्धांत के काफी निकट है। भारतीय संविधान में वंचितों को मुख्य धारा में लाने के लिये जिस ‘आरक्षण’ की व्यवस्था की गई है वह समानता के कुछ मानकों से अलग तो है, किंतु समाज के सबसे कमज़ोर वर्गों को लाभ पहुँचाने वाली है।
यह सबके लिये ‘समान स्वतंत्रता’ उपलब्ध कराने का एक प्रयास है तो साथ ही यह उन परिस्थितियों के निर्माण में भी सहायक है जहाँ सभी पदों व स्थितियों के लिये अवसर की समता सुनिश्चित होती है।
इसके अतिरिक्त भारत के संविधान की प्रस्तावना में स्वतंत्रता, समानता तथा बंधुत्व सहित सामाजिक न्याय की बात, सकारात्मक भेदभाव, जाति प्रथा का निषेध इत्यादि सभी प्रयास रॉल्स के सिद्धांत के निकट है।
हालाँकि, रॉल्स जिस पहचानरहित वर्ग की बात करते हैं वह भारत जैसे विविधतामूलक देश में संभव नहीं है। साथ ही, एक स्तर के बाद रॉल्स कुछ विषमताओं को स्वीकार कर लेते हैं जबकि भारतीय संविधान इसके उन्मूलन की बात करता है।
‘‘शत्रुओं पर विजय पाने वाले की अपेक्षा में ऐसे व्यक्ति को अधिक साहसी मानता हूँ जो अपनी इच्छाओं का दमन कर सके।’’ विश्लेषण करें।
उत्तर :
हल करने का दृष्टिकोण:
• भूमिका
• संदर्भ सहित कथन के समर्थन में तर्क
• निष्कर्ष
उपर्युक्त कथन में अरस्तू ने आत्म तथा बाह्य द्वंद्व को दर्शाने का प्रयास किया है। बाह्य अर्थात् शत्रु पर विजय प्राप्त करना अपेक्षाकृत आसान है, क्योंकि यहाँ स्पष्टत: दूसरा पक्ष प्रत्यक्ष है, तथा इसकी पहचान स्पष्ट है, तथा सामान्य अर्थ में कहें तो यह पक्ष स्पष्ट है वहीं दूसरी ओर एक ही पक्ष है, अपने विरुद्ध ही लड़ाई है पहचान में न आने वाली असंख्य इच्छाएँ हैं। अत: स्वाभाविक रूप से अपने विरुद्ध विजय प्राप्त करना शत्रुओं पर विजय प्राप्त करने की अपेक्षा अधिक कठिन है।
इच्छाओं का अनंत विस्तार तथा अनियंत्रित स्वरूप तमाम बुराइयों को जन्म देता है। जब धन की इच्छा बेलगाम हो जाती है तो व्यक्ति भ्रष्टाचारी हो जाता है, जब शासन की इच्छा अनियंत्रित हो जाती है तो व्यक्ति तानाशाह हो जाता है, जब काम की इच्छा विकृत हो जाती है तो बलात्कार जैसा अपराध उत्पन्न होता है, जब विकसित होने की इच्छा सनक में तब्दील हो जाती है तब पर्यावरण का विनाश होता है अर्थात् इच्छाओं का गुलाम व्यक्ति तमाम अनैतिक कार्य करने के लिये उत्प्रेरित होता है। वर्तमान भौतिकवादी युग में तो इच्छाओं की गुलामी और भी सघन है। इसलिये इच्छाओं पर विजय पाना निश्चित ही साहस का काम है।
इच्छाओं की दमन की बात अरस्तु के साथ ही भारत में गौतम बुद्ध और गांधी ने भी की। बुद्ध का मानना था कि इच्छाएँ ही दु:ख का मूल कारण हैं। गांधी ने लालच को सबसे बड़ी बुराई बताया। जैन धर्म में अपरिग्रह की अवधारणा भी इच्छाओं के नियंत्रण से संबंधित हैं।
निष्कर्षत: इच्छाओं का दमन इसलिये भी साहसपूर्ण कार्य है क्योंकि यह अपने स्वरूप में मित्रवत: प्राप्य तथा आनंद देने वाला प्रतीत होता है, जबकि शत्रु त्याज्य तथा दु:ख देने वाला होता है।
दो ऐसे गुण बताइये जिन्हें आप एक लोकसेवक के लिये महत्त्वपूर्ण समझते हैं। अपने उत्तर का औचित्य भी समझाइये।
उत्तर :
हल करने का दृष्टिकोण:
• भूमिका
• लोकसेवक के लिए अनिवार्य गुण
• महत्त्व एवं आवश्यकता
• निष्कर्ष
सामान्यत: एक लोकसेवक पर विशाल धनराशि या जननिधि को खर्च करने का दायित्व होने के साथ ही सरकारी नीतियों का क्रियान्वयन करते हुए कल्याणकारी राज्य की अवधारणा को साकार करने की अपेक्षाएँ भी होती है। इसलिये लोकसेवा के लिये कुछ बुनियादी मूल्यों का होना आवश्यक समझा गया है जिनमें सत्यनिष्ठा, अध्यावसाय, सेवा-भाव, प्रतिबद्धता, साहसपूर्ण दृढ़ता, सहिष्णुता तथा करुणा प्रमुख है।
मेरा मानना है कि एक लोकसेवक में सत्य तथा करुणा का गुण होना अति आवश्यक है।
सत्यनिष्ठा: लोक जीवन में सत्यनिष्ठा का अर्थ है- अपने कथनों तथा कृत्यों में ईमानदारी और सुसंगति बनाए रखना अर्थात् किसी व्यक्ति के न केवल नैतिक सिद्धांतों और मूल्यों के मध्य सुसंगति होनी चाहिये, बल्कि उसके नैतिक सिद्धांतों तथा व्यवहारों के बीच भी सुसंबद्धता होनी चाहिये। उदाहरण के लिये- यदि किसी लोकसेवक से विभागीय तौर पर कोई ऐसी गलती हो जाए जिसे वह अपने से उच्च अधिकारी से छिपा सकता हो, पर वह ऐसा न करके संबद्ध अधिकार को सबकुछ बता देता है और गलती हेतु माफी भी मांगता है तो यह उसकी सत्यनिष्ठा है।
करुणा: करुणा का अर्थ कमज़ोर वर्गों के प्रति उत्पन्न होने वाली उस भावना से है जो उसकी उस कमज़ोर स्थिति को समझने तथा उनके प्रति समानुभूति चिंता रखने से उत्पन्न होती है। कमजोर वर्गों के प्रति करुणा की यह आवश्यकता इसलिये है, क्योंकि ये वर्ग विकास की प्रक्रिया में इतना पिछड़ चुके हैं कि इन्हें साधारण उपायों से मुख्य धारा में नहीं लाया जा सकता। अगर लोकसेवकों में इनके प्रति करुणा का भाव होगा तो उनकी दशा सुधारने के लिये भीतर से प्रतिबद्ध होंगे। समावेशी संवृद्धि को साधने के लिये भी यह आवश्यक है।
‘‘यदि किसी के चरित्र का परिक्षण करना है तो उसे अधिकार/शक्ति दे दो।’’ टिप्पणी करें।
उत्तर :
हल करने का दृष्टिकोण:
• भूमिका
• उदाहरण द्वारा कथन को प्रमाणित करना
• निष्कर्ष
उपरोक्त कथन अब्राहम लिंकन द्वारा कहा गया है जो मानव में निहित नैतिकता की दृढ़ता के परीक्षण की बात करता है। माना जाता है कि किसी व्यक्ति के वास्तविक चरित्र का पता तब चलता है जब उसे सही तथा गलत दोनों प्रकार के कार्यों की करने के लिये अनन्य अधिकार प्रदान कर दिये जाते हैं। ऐसे समय में उसके द्वारा किया जाने वाला व्यवहार ही उसका वास्तविक चरित्र को दर्शाता है। उदाहरण के तौर पर गांधी तथा हिटलर को देखा जा सकता है जिनके पास अपार जनसमर्थन था तथा जनता उसकी प्रत्येक बात से सहमत थी। ऐसे में गांधी जी द्वारा सत्य तथा अहिंसा के रास्ते का चुनाव किया गया, वहीं दूसरी ओर हिटलर ने इसका प्रयोग तानाशाही तथा जनसंहार में किया।
उपरोत कथन व्यक्ति द्वारा कही जाने वाली बातों तथा उसके द्वारा किये जाने वाले आचरण के मध्य अंतर्संबंधों को भी दर्शाता है। अर्थात् अधिकार प्राप्ति से पहले व्यक्ति नैतिकता के बड़े-बड़ दावे कर सकता है, किंतु उसके वास्तविक चरित्र का निर्धारण तब होता है जब उसे उचित अधिकार मिल जाए। जैसे एक साधारण व्यक्ति नेताओं की कार्यशैली पर उंगली उठाता है, किंतु स्वयं पद प्राप्ति के बाद कैसा व्यवहार करता है, यही उसकी वास्तविक परीक्षण होता है।
लिंकन का उपर्युक्त कथन इस ओर ध्यान आकृष्ट करता है कि उचित नैतिकता के अभाव में कोई व्यक्ति शक्ति पाते ही आसानी से भ्रष्ट हो सकता है। वर्तमान में भ्रष्टाचार का प्रमुख कारण विवेकाधीन शक्तियों का गलत प्रयोग करना।
निष्कर्षत: जो व्यक्ति अधिकार पाकर भी नैतिक आचरणों से बंधा रहता है वह हर परिस्थिति में ईमानदार बना रहता है। सही तथा गलत विकल्पों में से चुनाव ही व्यक्ति के चरित्र के सही या गलत होने का निर्धारण करता है।
‘अधिकतम व्यक्तियों का अधिकतम सुख’ का सिद्धांत व्यक्ति एवं राज्य के लिये किस प्रकार उपयोगी हो सकता है? स्पष्ट कीजिये।
उत्तर :
हल करने का दृष्टिकोण:
• भूमिका
• कथन के समर्थन में तर्क
• निष्कर्ष
उपयोगितावाद 10वीं और 19वीं शताब्दियों में विकसित हुई एक ‘परिणाम सापेक्षवादी’ विचारधारा है, जो ‘अधिकतम व्यक्तियों के अधिकतम सुख’ को केंद्र में रखती है। यह विचारधारा व्यक्ति-विशेष के हित में न होकर ‘व्यापक सामाजिक हित’ की पुष्टि करता है। इसके समर्थक बेंथम, मिल, सिजविक आदि है।
उल्लेखनीय है कि अधिकांश उपयोगितावादी सुखवादी भी है और किसी वस्तु या कार्य की उपयोगिता इस बात से तय करते हैं कि वह समाज के अधिकतम व्यक्तियों को कितना सुख प्रदान करती है- यह मूल आदर्श व्यक्ति तथा राज्य दोनों के लिये उपयोगी है। जैसे- ‘अधिकतम व्यक्तियों के अधिकतम सुख’ को महत्त्व देने से समाज में व्यापक ‘व्यक्तियों’ के शुभ को सुनिश्चित किया जा सकेगा जिससे यह विचारधारा व्यक्ति के सुखों के स्तर पर सहायक हो सकती है।
उल्लेखनीय है कि किसी भी लोकतांत्रिक समाज में नीति-निर्माण के समय यह मुख्य मुद्दा रहता है कि नीतियों के निर्माण किस वर्ग के लिये किया जाए एवं क्या सभी व्यक्तियों को समान माना जाना चाहिये। इस संदर्भ में बेंथम का प्रसिद्ध कथन है- ‘प्रत्येक व्यक्ति का महत्त्व केवल एक व्यक्ति का महत्त्व है इसके अधिक नहीं।’ अत: राज्य को यह सुविधा होती है कि नीति-निर्माण करते समय अमीर व्यक्ति का हित या महत्त्व उतना ही गिना जाएगा जितना गरीब व्यक्ति का साथ ही नीतियों का निर्धारण अधिकतम व्यक्तियों के हितों को ध्यान में रखकर किया जाए, जिससे विभिन्न व्यक्तियों में सुख के न्यायपूर्ण वितरण को सुनिश्चित किया जाए।
नैतिक शासन से आप क्या समझते हैं? नैतिक शासन के मापदंड संबंधित बिंदुओं को रेखांकित करें।
उत्तर :
हल करने का दृष्टिकोण:
• नैतिक शासन की परिभाषा
• नैतिक शासन के प्रतिमान
• निष्कर्ष
नैतिक शासन की स्थापना से आशय ऐसे शासन तथा प्रशासन की स्थापना जहाँ सभी स्तरों पर नैतिक आचरण का पालन किया जाए। यह काफी हद तक सुशासन या गुड गवर्नंस के निकट है। वस्तुत: नैतिक शासन की कोई निश्चित अवधारणा व होकर एक सामान्य शब्दावली है। शासन-प्रशासन के नैतिक प्रतिमान निम्नवत हैं-
पारदर्शी तथा उत्तरदायी शासन सुनिश्चित करने वाली संस्थाओं तथा प्रक्रियाओं की उपस्थिति।
ऐसे अधिकारियों की नियुक्ति की जाए जो नौकरी को नौकरी न मानकर ‘स्वधर्म’ समझें अर्थात उनमें प्रतिबद्धता का गुण आवश्यक रूप से होना चाहिये।
विधि के शासन का पालन सुनिश्चित किया जाना चाहिये।
प्रत्येक मानव के अधिकारों का पूर्ण सम्मान हो।
अधिकारी तथा जनप्रतिनिधियों को जनता के कहने से पहले ही उनकी आवश्यकताओं को महसूस कर उनकी अपेक्षाओं के अनुरूप कार्य करना चाहिये।
कानून का निर्माण करते समय लोगों के सामाजिक हितों का ईमानदारी पूर्वक ध्यान रखा जाना आवश्यक है।
व्यक्तियों के जीवन मूल्य तथा विद्यार्थी अधिकार पूर्णत: सुरक्षित हो तथा उल्लंघन होने की स्थिति में उन्हें त्वरित राहत प्रदान की जानी चाहिये।
राज्य के सभी अंगों में तथा सभी स्तरों पर समाज के विभिन्न वर्गों का उचित प्रतिनिधित्व होना चाहिये।
समाज के विभिन्न वर्गों को प्रशासन के विभिन्न स्तरों पर कम-से-कम इतनी ज़िम्मेदारी मिले जितनी समाज में है।
महिलाओं के संदर्भ में इस अनुपात का पालन नहीं हो रहा है।
अनुसूचित जाति तथा जनजाति का प्रतिनिधित्व आरक्षण के कारण बढ़ा है परंतु वह भी अभी निचले स्तर तक ही हैं।
‘सुख और दुख एक सिक्के के दो पहलू हैं, किंतु सभी मनुष्य ‘सुख’ की आकांक्षा करते हैं इसलिये दुख आने पर मनुष्य उदास और अपराधबोध से भर जाता है। टिप्पणी करें।
उत्तर :
हल करने का दृष्टिकोण:
• भूमिका
• सुख दुःख का जीवन पर प्रभाव
• सकारात्मक सोच
• निष्कर्ष
यह सच है कि सुख और दुख एक ही सिक्के के दो पहलू हैं। दोनों ही मनुष्य की अनुभूति का परिणाम है। अक्सर अनुकूलताओं में सुख और प्रतिकूलताओं में दुख महसूस करना मनुष्य का स्वभाव है। सभी मनुष्य ‘सुख’ की आकांक्षा करते हैं यही कारण है कि दुख आने पर व्यक्ति उदास तथा अपराधबोध से भर जाता है जबकि सच यह है कि दुख से लड़कर ही व्यक्ति बुद्धिमान तथा जीवन के संघर्षों में नए लक्ष्यों को प्राप्त करने में स्वयं को सक्षम बना पाता है।
उल्लेखनीय है कि दुख के समय व्यक्ति यह महसूस करता है कि उसका जीवन व्यर्थ है, परंतु दुख का एक दूसरा सकारात्मक पक्ष यह भी है कि ऐसे समय में ही व्यक्ति को इस बात का बोध होता है कि कौन-सा व्यक्ति अपने साथ है और कौन-सा व्यक्ति केवल स्वार्थपूर्ण संबंधों को निभा रहा है? इस संदर्भ में देखें तो दुख व्यक्ति को सचेत बनाता है तथा दुख में ही व्यक्ति नई शक्ति से परिपूर्ण होता है तथा जीवन में आने वाली कठिनाइयों का धैर्य पूर्वक सामना करने में सक्षम बन पाता है।
वैश्विक परिप्रेक्ष्य में देखें तो प्रथम विश्वयुद्ध, द्वितीय विश्वयुद्ध, उपनिवेशवाद, साम्राज्यवाद के काल में अधिकांश मानवता को दुखों का सामना करना पड़ा किंतु इन परिस्थितियों का सामना करके कालांतर में जो नीतियाँ बनी उसमें मानव हितों को केंद्र में रखा गया। ठीक इसी प्रकार भारत में स्वतंत्रता आंदोलन के बाद ब्रिटिश साम्राज्य से मुक्ति मिली और स्वतंत्र लोकतंत्र की स्थापना हुई तथा देश में सार्वभौमिक वयस्क मताधिकार को अपनाया गया। इसी प्रकार जब मज़दूरों का शोषण बढ़ा तो पूंजीवाद के विरुद्ध ‘मार्क्स’ ने समाजवाद की अवधारणा प्रस्तुत कर नीतियों के केंद्र में मज़दूरों को लाने की अपील की।
वर्तमान संदर्भों में देखें तो पर्यावरणीय समस्याएँ, आतंकवाद, शरणार्थी समस्या आदि का सामना करने हेतु विभिन्न देश एकजुट है। इस प्रकार देखें तो मानव जीवन तथा मानव सभ्यता के विकास क्रम में सुख-दुख का चक्र चलता रहता है। किसी विद्वान ने सच ही कहा है ‘दुख से लड़कर ही व्यक्ति जिंदादिल और अपने अस्तित्व की अनुभूति कर पाता है। अत: दुखों के समय में व्यक्ति में धैर्य, साहस, संयम जैसे सद्गुणों का विकास होता है जो व्यक्ति की सफलता में अत्यंत महत्त्वपूर्ण होते हैं।
‘क्रोध तथा असहिष्णुता न सिर्फ व्यक्ति अपितु समाज दोनों की उन्नति में बाधक है।’’ टिप्पणी करें।
उत्तर :
हल करने का दृष्टिकोण:
• भूमिका
• नकारात्मक प्रभाव
• व्यक्ति एवं समाज के लिये अहितकारी
• निष्कर्ष
नैतिक दृष्टिकोण से काम, क्रोध, ईर्ष्या, लोभ तथा असहिष्णुता जैसे मूल्यों को प्रत्येक समाज में व्यक्ति तथा समाज दोनों की उन्नति में अवरोधक माना जाता है।
क्रोध एक मनोभाव है जो किसी विपरीत परिस्थिति की प्रतिक्रिया स्वरूप उत्पन्न होता है। क्रोधित व्यक्ति का मूल लक्षण है कि उसका व्यवहार अनियंत्रित या असंतुलित होता है। ऐसे में व्यक्ति की हृदय गति तथा रक्तचाप का बढ़ना स्वाभाविक होता है। क्रोधी प्रवृत्ति का व्यक्ति ऊँची आवाज़ में बात करने के साथ कभी-कभी हिंसक प्रवृत्तियों द्वारा भी प्रतिक्रिया करता है। अनियंत्रित तथा अतार्किक व्यवहार विनाशकारी होता है और ऐसा क्रोध जो सिर्फ बदले की भावना से प्रेरित होता है वह न सिर्फ व्यक्ति बल्कि समाज के लिये भी अहितकर होता है।
असहिष्णुता से आशय सहन न कर पाने से है, दूसरे शब्दों में असहिष्णुता से आशय अपने धर्म, मत, भाषा, परंपरा, विचार के अलावा किसी अन्य को धर्म, मत, भाषा, परंपरा, विचार को स्वीकार न करने से है।
क्रोध तथा असहिष्णुता को परस्पर संबंधित माना जाता है क्योंकि दोनों में घृणा का भाव स्थायी होता है, ये दोनों ही व्यक्ति की छवि को नकारात्मक बनाते हैं।
कभी-कभी यह व्यक्ति को मानसिक रूप से बीमार भी बना देती है। इन दोनों के कारण व्यक्ति अपने विवेक का इस्तेमाल नहीं कर पाता जिससे व्यक्ति का नैतिक, सामाजिक तथा आर्थिक उत्थान बाधित होता है।
क्रोध तथा असहिष्णुता का प्रयोग समाज में एक वर्ग, धर्म व समुदाय विशेष द्वारा दूसरे वर्ग, धर्म व समुदाय के प्रति घृणा जैसे कृत्य को बढ़ावा देने के लिये होता है तो इससे सामाजिक
 सौहार्द्र को हानि पहुँचती है,जिससे धर्म निरपेक्षता, बहुसंस्कृतिवाद तथा बंधुत्व जैसे लोकतांत्रिक मूल्यों को क्षति पहुँचती है। इसके कारण समाज कई वर्गों में विभाजित होने लगता है जिसकी अंतिम परिणति दंगों के रूप में सामने आती है, जो हमारी कानून व्यवस्था के समक्ष भी चुनौतियाँ उत्पन्न करती है एवं इससे हमारी वैश्विक लोकतांत्रिक छवि को भी नुकसान पहुँचता है।
गर्भपात सदैव एक नैतिक चिंता का विषय रहा है। इससे संबंधित नैतिक चिंताओं को स्पष्ट करते हुए इसके पक्ष तथा विपक्ष में अपने विचार प्रस्तुत कीजिये।
उत्तर :
हल करने का दृष्टिकोण:
• संक्षिप्त परिचय
• गर्भपात के पक्ष में तर्क
• गर्भपात के विपक्ष में तर्क
• निष्कर्ष
गर्भपात से आशय विभिन्न चिकत्सकीय साधनों के माध्यम से गर्भ का सुरक्षित समापन है। अवांछित गर्भ से माता के जीवन पर खतरा तथा कुछ स्थितियों में गर्भपात कराना कानूनी रूप से उचित तथा चिकित्सीय रूप से आवश्यक समझा जाता है। किंतु इससे संबंधित कुछ नैतिक चिंताएँ भी देखने को मिलती है, जैसे-
क्या माँ से अलग भ्रूण का कोई स्वतंत्र अस्तित्व नहीं है?
अपने शरीर के संदर्भ में किसी स्त्री द्वारा लिया गया निर्णय कहाँ तक विस्तारित माना जाए?
क्या किसी अवांछनीय बच्चे को जन्म देना उचित है?
इस संदर्भ में धार्मिक तथा मानव अधिकार कितने स्पष्ट हैं?
गर्भपात के पक्ष में तर्क
क्योंकि भ्रूण या अजन्मे बच्चे को मानव व नैतिक अधिकार प्राप्त नहीं है। अत: इस मामले का निस्तारण विवाद का विषय नहीं होना चाहिये।
एक महिला को अपने शरीर के संबंध में निर्णय लेने का अधिकार होना चाहिये और यह उस पर पूर्णत: निर्भर करता है कि वह गर्भपात कराए या न कराए।
जिस प्रकार गर्भ रोकने के अग्रिम साधनों को वैध माना गया है उसी प्रकार गर्भपात को भी वैधता प्रदान करनी चाहिये।
कुछ मामलों में बच्चों को जन्म देना व्यावहारिक नहीं होता, जैसे- वित्तीय दबाव, व्यक्तिगत स्वतंत्रता, जन्म में जान का जोखिम होना, विकलांगता, ऐसी स्थिति में ज्यादा व्यवहार्य यह है कि गर्भपात का अधिकार प्रदान किया जाए।
गर्भपात के विपक्ष में तर्क
जब भ्रूण को एक जीवित व्यक्ति के रूप में देखा जाता है तो गर्भपात विधिक तथा मानवीय दृष्टिकोण से अनुचित ठहरता है।
गर्भधारण को मात्र रुचि का मामला मानने से व्यक्ति के वस्तु में परिवर्तित होने की समस्या उत्पन्न होती है।
गर्भपात का इस आधार पर चयन करना कि भ्रूण सामान्य नहीं है, दिव्यांगता के प्रति हमारे दुराग्रह को दर्शाता है।
उपर्युक्त विश्लेषण से स्पष्ट है कि गर्भपात से संबंधित जटिल प्रश्नों पर गंभीरतापूर्वक विचार करने की आवश्यकता है। ऐसा करने की अनुमति देने अथवा न देने से पहले सभी हितधारकों को शामिल किया जाना जरूरी है तथा सभी पक्षों को समझाते हुए एक सुविचारित तथा सर्वमान्य गति बनाने की आवश्यकता है।
कृतज्ञता के मूल्य से आप क्या समझते हैं? लोक सेवा में कृतज्ञता का मूल्य क्यों महत्त्वपूर्ण है?
उत्तर :
हल करने का दृष्टिकोण:
• कृतज्ञता को स्पष्ट करें।
• सिविल सेवा में कृतज्ञता का महत्व बताएं।
• उदाहरण दें।
कृतज्ञता एक संस्कार है। इससे संस्कारित व्यक्ति विनम्रता से परिपूर्ण होता है। वह जहां दूसरों की सहायता एवं सेवा करना उत्कृष्ट मानवीय कर्त्तव्य मानता है, वहीं संकट की विषम स्थिति में दूसरों द्वारा अपने प्रति की गई सहायता एवं सेवा के लिये कृतज्ञ व्यक्तित्व अपने हृदय में उसके प्रति विशेष आदर का भाव रखता है।
दूसरे शब्दों में कृतज्ञता, कृतज्ञ होने की भावना है जिसके अंतर्गत व्यक्ति धन्यवाद व्यक्त करना चाहता है। कृतज्ञता ईमानदारी और विनम्रता का करीबी मूल्य है अर्थात् कृतज्ञता व्यक्त करने वाले व्यक्ति में विनम्रता और ईमानदारी जैसे मूल्यों का समन्वय होता है। सत्यनिष्ठा के बिना कृतज्ञता कपटपूर्ण चापलूसी का रूप धारण कर लेता है। कृतज्ञता को कई तरीकों से व्यक्त किया जा सकता है। यह धन्यवाद की प्रस्तुतीकरण के रूप में हो सकता है या किसी अन्य तरीके से भी।
सिविल सेवकों को वरिष्ठों और मातहतों द्वारा कार्य में की गई सहायता हेतु उनका कृतज्ञ होना चाहिये। कृतज्ञता व्यक्ति के मानवीय मूल्यों को दर्शाती है। उल्लेखनीय है कि क्रियान्वयन में बहुत से लोगों की सहायता प्राप्त होती है। अतः सिविल सेवक को उन व्यक्तियों की सहायता के प्रति कृतज्ञता व्यक्त करनी चाहिये।
उदाहरण के तौर पर हाल ही में एक आई.एस.एस. शांतनु अग्रहरि ने ‘जूता बैंक’ संबंधी नवोन्मेष को अपने ज़िले में चालू किया। इसके अंतर्गत बहुत से लोगों ने अपने पुराने जूते-चप्पलों को बैंक में जमा कराया। इन जूतों को बाद में ज़रूरतमंद लोगों में बंटवाया गया। इस प्रकार यह प्रयोग सफल रहा जिसके लिये शांतनु ने जनता व अपने वरिष्ठ अधिकारियों के प्रति कृतज्ञता की व्यक्त के प्रति जनता को दिया यह कृतज्ञता भविष्य के अन्य नवोन्मेद्वी विचारों जैसे- ‘कपड़ा बैंक’ में जनता की अधिक भागीदारी को सुनिश्चित करेगा।
"जहाँ गांधी ने नैतिक बल द्वारा हिंदू जातियों के हृदय परिवर्तन की कोशिश की, वहीं अंबेडकर अछूतों के अधिकार के लिये न्यायिक साधनों से प्रयास करते रहे।" कथन का विश्लेषण कीजिये।
उत्तर :
हल करने का दृष्टिकोणः
गांधी एवं अम्बेडकर के दृष्टिकोण का विश्लेषण करें।
विश्लेषण में सारगर्भित तर्क भी शामिल करें।
गांधी तथा अम्बेडकर दोनों ने अछूतों की बेहतरी के लिये कार्य किया, लेकिन सामाजिक न्याय के मुद्दे पर उनके दृष्टिकोणों में व्यापक अंतर है। गांधी जी कर्तव्य आधारित नैतिक सिद्धांत में विश्वास करते थे तथा उच्च जातियों से अछूतों को स्वीकार करने के लिये कहते हैं। अछूतों को हरिजन (भगवान के पुत्र) कहते हैं। वे यह नहीं कहते कि अछूतों के अधिकार हैं, लेकिन यह कहते हैं कि उन्हें स्वीकार करना ऊँची जातियों का कर्तव्य है।
गांधी जी इसे नैतिक धब्बा मानते हैं तथा प्रायश्चित के कार्यों द्वारा समाप्त करना चाहते हैं एवं कानूनी-संवैधानिक तरीकों की सीमित उपयोगिता पर विश्वास करते हैं। वे चाहते थे कि सुधार हिन्दूवाद के अंदर से होना चाहिये। इसलिये उन्होंने ‘पूना पैक्ट’ पर भूख हड़ताल की थी।
दूसरी ओर ऐसे व्यवहारों पर रोक लगाने तथा अछूतों के उत्थान के लिये अंबेडकर ने कानूनी दृष्टिकोण अपनाया। उनका विश्वास था कि उच्च जाति के हिन्दू बिना कानूनी-संवैधानिक तरीकों के उन्हें कोई अधिकार नहीं देंगे। इसलिये उन्होंने सभी तीनों गोलमेज सम्मेलनों में भाग लिया तथा अछूतों के उचित प्रतिनिधित्व के लिये पूना पैक्ट 1932 को पारित किया जाना सुनिश्चित किया। उन्होंने आरक्षण की भी वकालत की जबकि भारत सरकार अधिनियम 1935 में शिड्यूल्ड कास्ट नाम नहीं दिया गया था। बाद में भारतीय संविधान ने भी शिड्यूल्ड कास्ट (अनुसूचित जाति) के लिये अनेक प्रावधान किये। इसके पीछे अंबेडकर की प्रेरणा मुख्य थी।
अंबेडकर का कानूनी-संवैधानिक उपाय संबंधी दृष्टिकोण भारतीय सामाजिक व्यवस्था के लिये ज़्यादा अनुकूल था जबकि गांधी नैतिक आदर्शवादी थे तथा उन्होंने ‘दिल में परिवर्तन’ तथा नैतिक सिद्धांत के जरिए परिवर्तन का आह्वान किया।
फिर भी, अपने विचारों में वे एक-दूसरे से भले ही दूर हों लेकिन समाज में चेतना फैलाने तथा उसे शिक्षित करने में वे एक-दूसरे के पूरक थे तथा उन्होंने हमारे संविधान में सामाजिक न्याय के ढाँचे की स्थापना के लिये कार्य किया।